ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ ΣΥΜΒΟΥΛΙΟΥ ΣΥΝΕΡΓΑΣΙΑΣ μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου,

της 27ης Ιανουαρίου 1998 (98/228/ΕΚ)

ΤΟ ΣΥΜΒΟΥΛΙΟ ΣΥΝΕΡΓΑΣΙΑΣ,

Έχοντας υπόψη:

τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου, η οποία υπεγράφη στην Κέρκυρα στις 24 Ιουνίου 1994, στο εξής καλούμενη «συμφωνία», και ιδίως τα άρθρα 90 έως 93 (1),

το πρωτόκολλο της συμφωνίας, που υπεγράφη στις Βρυξέλλες στις 21 Μαΐου 1997,

Εκτιμώντας ότι η συμφωνία άρχισε να ισχύει από την 1η Δεκεμβρίου 1997,

ΕΞΕΔΩΣΕ ΤΟΝ ΑΚΟΛΟΥΘΟ ΚΑΝΟΝΙΣΜΟ ΛΕΙΤΟΥΡΓΙΑΣ:

Άρθρο 1

Προεδρία

Η προεδρία στο συμβούλιο συνεργασίας ασκείται εναλλάξ, για περιόδους δώδεκα μηνών, από ένα μέλος του Συμβουλίου της Ευρωπαϊκής Ένωσης εξ ονόματος των Κοινοτήτων και των κρατών μελών τους, και από ένα μέλος της κυβέρνησης της Ρωσικής Ομοσπονδίας. Εντούτοις, η πρώτη περίοδος αρχίζει την ημερομηνία της συνόδου του πρώτου συμβουλίου συνεργασίας και λήγει στις 31 Δεκεμβρίου του ίδιου έτους.

Άρθρο 2

Σύνοδοι

Το συμβούλιο συνεργασίας συνέρχεται τακτικά σε υπουργικό επίπεδο μία φορά το χρόνο. Κατ' αίτηση ενός εκ των μερών, μπορούν να γίνουν έκτακτες σύνοδοι του συμβουλίου συνεργασίας εφόσον τα μέρη συμφωνούν.

Οι γραμματείς συγκαλούν από κοινού τις συνόδους του συμβουλίου συνεργασίας, όπως συμφωνείται από τα μέρη.

Άρθρο 3

Μέλη και εκπροσώπησή τους στο συμβούλιο συνεργασίας

Μέλος του συμβουλίου συνεργασίας, όπως ορίζεται στο άρθρο 91 της συμφωνίας, είναι δυνατόν να εκπροσωπηθεί από καθορισμένο υπουργό ή υπάλληλο εάν κωλύεται να παραστεί σε σύνοδο.

Κανονικά, ο εν λόγω υπάλληλος θα πρέπει να είναι ο αρχηγός της αποστολής της Ρωσικής Ομοσπονδίας στις Ευρωπαϊκές Κοινότητες ή ο αρχηγός της Μόνιμης Αντιπροσωπείας στην Ευρωπαϊκή Ένωση ή ένας ανώτερος υπάλληλος.

Σε κάθε άλλη περίπτωση, το μέλος που επιθυμεί να εκπροσωπηθεί πρέπει να κοινοποιήσει στον πρόεδρο το όνομα του εκπροσώπου του πριν από τη σύνοδο στην οποία πρόκειται να εκπροσωπηθεί.

Ο εκπρόσωπος μέλους του συμβουλίου συνεργασίας ασκεί όλα τα δικαιώματα αυτού του μέλους.

Άρθρο 4

Αντιπροσωπείες

Τα μέλη του συμβουλίου συνεργασίας μπορούν να συνοδεύονται από υπαλλήλους.

Πριν από κάθε σύνοδο, ενημερώνεται ο πρόεδρος για την προβλεπόμενη σύνθεση και ο αρχηγός της αντιπροσωπείας κάθε μέρους.

Το συμβούλιο συνεργασίας μπορεί να προσκαλέσει άλλα πρόσωπα να παραστούν σε συνόδους του προκειμένου να παράσχουν πληροφορίες για ειδικά θέματα.

Άρθρο 5

Γραμματεία

Ένας υπάλληλος της Γενικής Γραμματείας του Συμβουλίου της Ευρωπαϊκής Ένωσης και ένας υπάλληλος που ορίζεται από την Ρωσική Ομοσπονδία ενεργούν από κοινού ως γραμματείς του συμβουλίου συνεργασίας.

Άρθρο 6

Έγγραφα

Όταν οι συσκέψεις του συμβουλίου συνεργασίας γίνονται βάσει εγγράφων εργασίας, οι δύο γραμματείς φροντίζουν τα έγγραφα αυτά να αριθμούνται και να διανέμονται ως έγγραφα του συμβουλίου συνεργασίας.

Άρθρο 7

Αλληλογραφία

Κάθε ανακοίνωση που απευθύνεται στο συμβούλιο συνεργασίας ή στον πρόεδρό του διαβιβάζεται και στους δύο γραμματείς του συμβουλίου συνεργασίας.

Οι δύο γραμματείς φροντίζουν η αλληλογραφία να διαβιβάζεται στον πρόεδρο του συμβουλίου συνεργασίας και, εάν χρειάζεται, να διανέμεται, ως έγγραφα αναφερόμενα στο άρθρο 6, στα άλλα μέλη του συμβουλίου συνεργασίας. Στην περίπτωση αυτή, παραλήπτες είναι η Γενική Γραμματεία της Επιτροπής, οι μόνιμες αντιπροσωπείες των κρατών μελών της Ευρωπαϊκής Ένωσης και η αποστολή της Ρωσικής Ομοσπονδίας στις Βρυξέλλες.

Οι ανακοινώσεις του προέδρου του συμβουλίου συνεργασίας αποστέλλονται στους αποδέκτες τους από τον αντίστοιχο γραμματέα και, εάν χρειάζεται, διανέμονται, ως έγγραφα αναφερόμενα στο άρθρο 6, στα άλλα μέλη του συμβουλίου συνεργασίας, στις διευθύνσεις που αναφέρονται στο προηγούμενο εδάφιο.

Άρθρο 8

Ημερήσια διάταξη των συνόδων

1. Η προσωρινή ημερήσια διάταξη κάθε συνόδου συμφωνείται από τα δύο μέρη. Ο αντίστοιχος γραμματέας την αποστέλλει στους παραλήπτες που αναφέρονται στο άρθρο 7, το αργότερο δεκαπέντε ημέρες πριν από την έναρξη της συνόδου.

Η προσωρινή ημερήσια διάταξη περιλαμβάνει τα σημεία για τα οποία ένας εκ των δύο γραμματέων έχει παραλάβει αίτηση εγγραφής στην ημερήσια διάταξη, είκοσι μία τουλάχιστον ημέρες πριν από την έναρξη της συνόδου 7 στην προσωρινή ημερήσια διάταξη, εγγράφονται μόνο τα σημεία για τα οποία τα σχετικά έγγραφα εργασίας έχουν παραληφθεί από τους γραμματείς το αργότερο την ημερομηνία ανακοίνωσης της ημερήσιας διάταξης.

Το συμβούλιο συνεργασίας εγκρίνει την ημερήσια διάταξη στην αρχή κάθε συνόδου. Μόνον εάν τα δύο μέρη συμφωνούν, μπορεί να εγγραφεί στην ημερήσια διάταξη σημείο το οποίο δεν περιλαμβάνει η προσωρινή ημερήσια διάταξη.

2. Εφόσον τα μέρη συμφωνούν, τα χρονικά όρια της παραγράφου 1 μπορούν να ελαττωθούν προκειμένου να ληφθούν υπόψη οι απαιτήσεις ειδικής περίπτωσης.

Άρθρο 9

Πρακτικά

Οι γραμματείς συντάσσουν από κοινού σχέδιο πρακτικών κάθε συνόδου σε δύο επικυρωμένα αντίγραφα.

Τα πρακτικά αναφέρουν, κατά γενικό κανόνα, όσον αφορά κάθε σημείο της ημερήσιας διάταξης:

- τα έγγραφα που υποβλήθηκαν στο συμβούλιο συνεργασίας,

- δηλώσεις, η καταχώρηση των οποίων ζητήθηκε από μέλος του συμβουλίου συνεργασίας,

- τις διατυπωθείσες συστάσεις, τις δηλώσεις επί των οποίων υπήρξε συμφωνία και τα συμπεράσματα στα οποία κατέληξε η σύνοδος για συγκεκριμένα θέματα.

Τα πρακτικά επίσης περιλαμβάνουν κατάλογο των μελών του συμβουλίου συνεργασίας ή των εκπροσώπων τους που παρέστησαν στη σύνοδο.

Το σχέδιο πρακτικών υποβάλλεται, εντός μηνός το αργότερο από τη σύνοδο, στο συμβούλιο συνεργασίας προς έγκριση. Αφού εγκριθούν, δύο επικυρωμένα αντίγραφα των πρακτικών υπογράφονται από τους δύο γραμματείς και καταχωρούνται στα αρχεία των μερών. Αντίγραφο των πρακτικών αποστέλλεται σε έκαστο από τους παραλήπτες που αναφέρονται στο άρθρο 7.

Άρθρο 10

Συστάσεις

1. Το συμβούλιο συνεργασίας διατυπώνει τις συστάσεις του κατόπιν κοινής συμφωνίας μεταξύ των μερών.

Κατά την περίοδο μεταξύ συνόδων, το συμβούλιο συνεργασίας μπορεί, εφόσον τα μέρη συμφωνούν, να διατυπώσει συστάσεις ή να εγκρίνει πρακτικά διά γραπτής διαδικασίας. Η γραπτή διαδικασία συνίσταται στην επίσημη ανταλλαγή επιστολών μεταξύ των δύο γραμματέων, οι οποίοι ενεργούν κατόπιν συμφωνίας των μερών.

2. Οι συστάσεις του συμβουλίου συνεργασίας κατά την έννοια του άρθρου 90 της συμφωνίας τιτλοφορούνται «σύσταση» και φέρουν μετά τον τίτλο αύξοντα αριθμό, την ημερομηνία της έγκρισής τους και γενική περιγραφή του αντικειμένου τους.

Οι συστάσεις του συμβουλίου συνεργασίας επικυρώνονται από δύο γραμματείς και δύο επικυρωμένα αντίγραφα υπογράφονται από τους αρχηγούς των αντιπροσωπειών των δύο μερών.

Οι συστάσεις αποστέλλονται σε έκαστο από τους παραλήπτες που αναφέρονται στο άρθρο 7 ως έγγραφα του συμβουλίου συνεργασίας.

Άρθρο 11

Δημοσιότητα

Εφόσον δεν αποφασισθεί άλλως, οι σύνοδοι του συμβουλίου συνεργασίας δεν είναι δημόσιες.

Κάθε μέρος μπορεί να αποφασίσει τη δημοσίευση των συστάσεων του συμβουλίου συνεργασίας στην αντίστοιχη Επίσημη Εφημερίδα του.

Άρθρο 12

Γλώσσες

Οι επίσημες γλώσσες του συμβουλίου συνεργασίας είναι οι επίσημες γλώσσες των μερών.

Τα έγγραφα που χρησιμεύουν συνήθως για βάση στις συσκέψεις του συμβουλίου συνεργασίας καταρτίζονται, στις ως άνω γλώσσες.

Άρθρο 13

Έξοδα

Οι Ευρωπαϊκές Κοινότητες και η Ρωσική Ομοσπονδία αναλαμβάνουν η καθεμία τις δαπάνες της που συνεπάγεται η συμμετοχή τους στις συνόδους του συμβουλίου συνεργασίας, όσον αφορά τόσο το προσωπικό, τα έξοδα ταξιδίου και διαμονής, όσον και τα έξοδα ταχυδρομείου και τηλεπικοινωνιών.

Οι δαπάνες διερμηνείας κατά τις συνόδους και μετάφρασης των εγγράφων αναλαμβάνονται από τις Ευρωπαϊκές Κοινότητες, εξαιρουμένων των δαπανών διερμηνείας ή μετάφρασης από μία εκ των επισήμων γλωσσών των Ευρωπαϊκών Κοινοτήτων στη ρωσική γλώσσα τις οποίες αναλαμβάνει η Ρωσική Ομοσπονδία.

Λοιπά έξοδα σχετικά με την υλική οργάνωση των συνόδων, συμπεριλαμβανομένων των δαπανών αναπαραγωγής των εγγράφων που διανέμονται κατά τις συνόδους, αναλαμβάνονται από το μέρος που φιλοξενεί τη σύνοδο.

Άρθρο 14

Επιτροπή συνεργασίας

1. Η Επιτροπή συνεργασίας συνίσταται σύμφωνα με το άρθρο 92 της συμφωνίας, με αποστολή να επικουρεί το συμβούλιο συνεργασίας κατά την εκτέλεση των καθηκόντων του. Η επιτροπή αυτή συγκροτείται από αντιπροσώπους της Επιτροπής των Ευρωπαϊκών Κοινοτήτων και από αντιπροσώπους των μελών του Συμβουλίου της Ευρωπαϊκής Ένωσης, αφενός, και από αντιπροσώπους της κυβέρνησης της Ρωσικής Ομοσπονδίας, αφετέρου, συνήθως σε επίπεδο ανωτέρων υπαλλήλων.

2. Η Επιτροπή συνεργασίας προετοιμάζει τις συνόδους και τις συσκέψεις του συμβουλίου συνεργασίας, παρακολουθεί όπου δει την εφαρμογή των συστάσεων του συμβουλίου συνεργασίας και, εν γένει, εξασφαλίζει τη συνέχεια της εταιρικής σχέσης και την ορθή λειτουργία της συμφωνίας. Υποβάλει προτάσεις ή σχέδια συστάσεων προς έγκριση στο συμβούλιο συνεργασίας.

3. Οι διαβουλεύσεις που αναφέρονται στα άρθρα 16, 17 και 53, καθώς και στο παράρτημα 2 της συμφωνίας διεξάγονται στο πλαίσιο της επιτροπής συνεργασίας. Εφόσον τα μέρη συμφωνούν, οι διαβουλεύσεις μπορούν να συνεχιστούν στο συμβούλιο συνεργασίας.

4. Ο κανονισμός λειτουργίας της επιτροπής συνεργασίας επισυνάπτεται ως παράρτημα του παρόντος κανονισμού λειτουργίας.

(1) ΕΕ L 327 της 28. 11. 1997, σ. 1.

ΠΑΡΑΡΤΗΜΑ

ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΗΣ ΕΠΙΤΡΟΠΗΣ ΣΥΝΕΡΓΑΣΙΑΣ

Άρθρο 1

Προεδρία

Η προεδρία της επιτροπής συνεργασίας ασκείται εναλλάξ, για περιόδους δώδεκα μηνών, από έναν αντιπρόσωπο της Επιτροπής των Ευρωπαϊκών Κοινοτήτων, εξ ονόματος των Κοινοτήτων και των κρατών μελών τους, και από έναν αντιπρόσωπο της κυβέρνησης της Ρωσικής Ομοσπονδίας. Η πρώτη περίοδος αρχίζει κατά την ημερομηνία της συνόδου του πρώτου συμβουλίου συνεργασίας και λήγει στις 31 Δεκεμβρίου του ίδιου έτους. Κατά την περίοδο αυτή και εν συνεχεία για κάθε δωδεκάμηνη περίοδο, προεδρεύει στην επιτροπή συνεργασίας το μέρος που ασκεί την προεδρία του συμβουλίου συνεργασίας.

Άρθρο 2

Συνεδριάσεις

Η επιτροπή συνεργασίας συνεδριάζει μία φορά το χρόνο και όταν οι περιστάσεις το απαιτούν, κατόπιν συμφωνίας των μερών.

Κάθε συνεδρίαση της επιτροπής συνεργασίας διεξάγεται σε τόπο και χρόνο που συμφωνούν τα μέρη.

Οι συνεδριάσεις της επιτροπής συνεργασίας συγκαλούνται από κοινού από τους δύο γραμματείς.

Άρθρο 3

Αντιπροσωπείες

Πριν από κάθε συνεδρίαση, ενημερώνεται ο πρόεδρος για την προβλεπόμενη σύνθεση της αντιπροσωπείας κάθε μέρους.

Άρθρο 4

Γραμματεία

Ένας υπάλληλος της Επιτροπής των Ευρωπαϊκών Κοινοτήτων κι ένας υπάλληλος της κυβέρνησης της Ρωσικής Ομοσπονδίας ενεργούν από κοινού ως γραμματείς της επιτροπής συνεργασίας.

Κάθε ανακοίνωση προς και από τον πρόεδρο της επιτροπής συνεργασίας σύμφωνα με το παρόν παράρτημα, διαβιβάζεται στους γραμματείς της επιτροπής συνεργασίας και στους γραμματείς του συμβουλίου συνεργασίας και στον πρόεδρο του συμβουλίου συνεργασίας.

Άρθρο 5

Δημοσιότητα

Εφόσον δεν αποφασισθεί άλλως, οι συνεδριάσεις της επιτροπής συνεργασίας δεν είναι δημόσιες.

Άρθρο 6

Ημερήσια διάταξη των συνεδριάσεων

1. Οι γραμματείς της επιτροπής συνεργασίας καταρτίζουν προσωρινή ημερήσια διάταξη για κάθε συνεδρίαση. Την αποστέλλουν στους παραλήπτες που αναφέρονται στο άρθρο 4, το αργότερο δεκαπέντε ημέρες πριν από την έναρξη της συνεδρίασης.

Η προσωρινή ημερήσια διάταξη περιλαμβάνει τα σημεία για τα οποία υποβλήθηκε στον πρόεδρο αίτηση εγγραφής στην ημερήσια διάταξη, είκοσι μία τουλάχιστον ημέρες πριν από την έναρξη της συνεδρίασης 7 στην προσωρινή ημερήσια διάταξη, εγγράφονται μόνο τα σημεία για τα οποία τα σχετικά έγγραφα εργασίας έχουν παραληφθεί από τους γραμματείς το αργότερο την ημερομηνία ανακοίνωσης της ημερήσιας διάταξης.

Η επιτροπή συνεργασίας εγκρίνει την ημερήσια διάταξη στην αρχή κάθε συνεδρίασης. Εάν τα δύο μέρη συμφωνούν, μπορεί να εγγραφεί στην ημερήσια διάταξη σημείο το οποίο δεν περιλαμβάνει η προσωρινή ημερήσια διάταξη.

2. Εφόσον τα μέρη συμφωνούν, τα χρονικά όρια της παραγράφου 1 μπορούν να ελαττωθούν προκειμένου να ληφθούν υπόψη οι απαιτήσεις ειδικής περίπτωσης.

3. Η επιτροπή συνεργασίας μπορεί να ζητήσει την παρουσία εμπειρογνωμόνων στις συνεδριάσεις της, προκειμένου να παράσχουν πληροφορίες για ειδικά θέματα.

Άρθρο 7

Πρακτικά

Για κάθε συνεδρίαση καταρτίζονται πρακτικά. Τα πρακτικά συνοψίζουν τα συμπεράσματα στα οποία κατέληξε η επιτροπή συνεργασίας.

Κατά την έγκρισή τους από την επιτροπή συνεργασίας, τα παρακτικά υπογράφονται από τον πρόεδρο και τους γραμματείς και καταχωρούνται στα αρχεία κάθε μέρους. Αντίγραφο των πρακτικών αποστέλλεται σε έκαστο από τους παραλήπτες που αναφέρονται στο άρθρο 4 του παρόντος παραρτήματος.

Άρθρο 8

Συστάσεις

Η επιτροπή συνεργασίας δεν προβαίνει σε συστάσεις εκτός ειδικών περιπτώσεων στις οποίες έχει εξουσιοδοτηθεί σχετικά από το συμβούλιο συνεργασίας σύμφωνα με το άρθρο 92 παράγραφος 2 της συμφωνίας. Σε τέτοιες περιπτώσεις, οι πράξεις αυτές τιτλοφορούνται «σύσταση» και φέρουν μετά τον τίτλο αύξοντα αριθμό, την ημερομηνία της έγκρισής τους και περιγραφή του αντικειμένου τους. Οι συστάσεις διατυπώνονται κατόπιν κοινής συμφωνίας μεταξύ των μερών.

Οι συστάσεις της επιτροπής συνεργασίας διαβιβάζονται στους παραλήπτες που αναφέρονται στο άρθρο 4 του παρόντος παραρτήματος. Η επιτροπή συνεργασίας μπορεί να αποφασίσει τη δημοσίευσή τους.

Οι συστάσεις της επιτροπής συνεργασίας υπογράφονται από τον πρόεδρο και τους γραμματείς.

Άρθρο 9

Έξοδα

Η Ευρωπαϊκή Κοινότητα και η Ρωσική Ομοσπονδία αναλαμβάνουν η καθεμία τις δαπάνες της που συνεπάγεται η συμμετοχή τους στις συνεδριάσεις της επιτροπής συνεργασίας και των υποεπιτροπών και ομάδων εργασίας, όσον αφορά τόσο το προσωπικό, τα έξοδα ταξιδίου και διαμονής, όσο και τα έξοδα ταχυδρομείου και τηλεπικοινωνιών.

Οι δαπάνες διερμηνείας κατά τις συνεδριάσεις και μετάφρασης των εγγράφων αναλαμβάνονται από τις Ευρωπαϊκές Κοινότητες, εξαιρουμένων των δαπανών διερμηνείας ή μετάφρασης από μία εκ των επισήμων γλωσσών των Ευρωπαϊκών Κοινοτήτων στη ρωσική γλώσσα τις οποίες αναλαμβάνει η Ρωσική Ομοσπονδία.

Λοιπά έξοδα σχετικά με την υλική οργάνωση των συνεδριάσεων, συμπεριλαμβανομένων των δαπανών αναπαραγωγής των εγγράφων που διανέμονται κατά τις συνεδριάσεις, αναλαμβάνονται από το μέρος που φιλοξενεί τη συνεδρίαση.

Άρθρο 10

Υποεπιτροπές και ομάδες εργασίας

Η επιτροπή συνεργασίας μπορεί να συστήσει υποεπιτροπές και ομάδες εργασίας προκειμένου να την επικουρούν στα καθήκοντά της. Αυτές οι υποεπιτροπές και ομάδες εργασίας εργάζονται υπό την αιγίδα της επιτροπής συνεργασίας, στην οποία υποβάλλουν έκθεση μετά από κάθε συνεδρίασή τους. Οι υποεπιτροπές και ομάδες εργασίας δεν διατυπώνουν συστάσεις.

Η επιτροπή συνεργασίας μπορεί να τροποποιήσει τις εντολές προς οιαδήποτε υποεπιτροπή ή ομάδα εργασίας, ή να καταργήσει οιαδήποτε εξ αυτών, ή να συστήσει και άλλες υποεπιτροπές ή ομάδες εργασίας.